Χορτόπιτα χτιστή και με τον ζωμό της
Μια πίτα που θέλει υπομονή αλλά το αποτέλεσμα είναι τόσο γευστικό που θα σας αποζημιώσει και με το παραπάνω.
600 γρ. χωριάτικη ζύμη για φύλλο, 250 γρ. σπανάκι, 100 γρ. σέσκουλα, 50 γρ. κρεμμυδάκια φρέσκα, 50 γρ. καυκαλήθρες, 50 γρ. μυρώνια, 20 γρ. άνηθο, 100 γρ. ελαιόλαδο, 5 γρ. καυτερή πιπεριά, προαιρετικά, αλάτι, φρεσκοτριμμένο πιπέρι
Για να φτιάξουμε την χορτόπιτα χτιστή και με τον ζωμό της, ξεκινάμε φτιάχνοντας τη γέμιση. Πλένουμε, καθαρίζουμε και κόβουμε τα χόρτα, το κρεμμύδι και τον άνηθο, κι ανακατεύουμε όλα τα υλικά μαζί.Εφαρμόζουμε ένα σουρωτήρι σε βαθύ μπολ.Αφήνουμε τη γέμιση να μαραθεί στο σουρωτήρι για περίπου μισή ώρα. Την στραγγίζουμε πολύ καλά κρατώντας τον ζωμό που θα έχει πέσει στο μπολ.Ανοίγουμε με τον πλάστη τη ζύμη σε χοντρό φύλλο διαστάσεων  περίπου 40 x 90 εκ. και το κόβουμε σε 24 όμοια παραλληλόγραμμα κομμάτια. (Κάθετα προς τη μεγάλη πλευρά κόβουμε σε 6 ίσες λωρίδες και κάθετα προς την μικρότερη πλευρά κόβουμε 4 λωρίδες).Απλώνουμε από ένα κομμάτι φύλλου σε επιφάνεια εργασίας, βάζουμε επάνω μια κουταλιά από τη γέμιση και καλύπτουμε με δεύτερο φύλλο. Πατάμε καλά τα δύο φύλλα με έναν πλάστη για να λεπτύνουν κάπως, χωρίς να επιμείνουμε πολύ. Αυτά κλείνουν, εγκλωβίζουν τη γέμιση, σχηματίζοντας ένα πακετάκι. Το ψήνουμε σε αντικολλητικό τηγάνι με ελάχιστο ελαιόλαδο, σε μέτρια προς δυνατή φωτιά, για περίπου 5 λεπτά από κάθε πλευρά μέχρι να ροδίσει.Σε ένα άλλο άψητο φύλλο βάζουμε γέμιση και τοποθετούμε από πάνω το ψημένο πακετάκι. Καλύπτουμε με γέμιση και με ακόμα ένα άψητο φύλλο. Ψήνουμε πάλι στο τηγάνι και από τις δύο πλευρές μέχρι να ροδίσουν.Επαναλαμβάνουμε την διαδικασία  – υπολογίζουμε ότι για κάθε  ατομική πίτα θα χρειαστούμε 6 κομμάτια φύλλου.Σερβίρουμε αμέσως την πίτα ζεστή και ρίχνουμε επάνω από την πίτα τον ζωμό που κρατήσαμε από την γέμιση.
Αλεύρι (ζύμες),Λαχανικά,Χόρτα , Μυρωδικά